楊先高題漱玉軒
作者：聞九成
朝代：宋

paragraphs: 二龍觸鬬一不支，化爲怪石簷之垂。
神泉內溢石齒迸，漱激猶作瓊瑶飛。
琴高赤鱓或在邇，借我一跨邀安期。
遠來相就盥靈液，六腑共浥清凉滋。
玉泉細度玉樓去，不礙丹元中守威。
黄金隄邊審依護，視之則微聽則希。
俯窺溟渤正澄澹，海若仰望朱靈旗。
彼妄人子誇飲玉，死誑愚婦何所稽。
何如隨我飲此水，辨玉別石俱忘機。
真忘乃是大奇事，身可如木心可灰。